  Виталий Пронин Судъя приставъёс лыдъязы-чотазы, туэ ӝыны ар ӵоже кӧня манетлы узырмиз шаермылэн кисыез вытъёс но штрафъёс чотын, кӧня люкаськизы алимент но уждун тыронлэсь пегасьёс. Приставъёслы судъёсысь 725 сюрс ужъёс вуизы, та пӧлысь 315 сюрссэ соос быдэстӥзы ини, Удмуртилэн бюджетаз пыртӥзы 2 миллиард 766 миллион манет. Туннэ нуналлы элькунысьтымы 406 сюрс адями сьӧд списоке сюремын - я вытсы, я штрафсы, я алиментсы пытсамын ӧвӧл, оглом 11 миллиард манет тыр. Удмуртилэн бюджетаз пыртӥзы 2 миллиард 766 миллион манет.- Должникъёсты визьман вылысь рейдъёс ӵем ортчытъяськомы, - вераз Судъя приставъёслэн управлениенызы кивалтӥсьлэсь ужзэ быдэсъясь Игорь Наговицын. - Соос я ЖКХ-ен, я ГИБДД-ен герӟаськемын луо вал. Нош кылем арня вискын Пичи судноосъя инспекциен ӵош Иж тымет но Кам шур вылэ потамы. Инспекторъёс 39 пыжъёсты, катеръёсты, яхтаосты, соослэсь документъёссэс эскеризы, ми кузёосынызы кенешимы. Озьы 3 муртэ кырмимы - кредитъёсъя но вытъёсъя тыронъёссы 15 миллион манет пала люкаськиллям! Рейдъёсы поталомы, навигация йылпумъяськытозь.Сюрес вылын мынон-ветлон правилоосты тӥям понна тыриськонъёс туэ бюджетэ ӧжытгес вуизы - 39 миллион манет. Но со уг возьматы, руль бергатӥсьёс куронъёсты ичигес тӥяны кутскизы шуыса. Та герӟаськемын кылем арын законъёсы воштонъёс пыртэмен. Штраф сётэм бере 20 нунал ӵоже луонлык вань солэсь ӝынызэ гинэ тырыны.- Инспекторъёсты сямен ик, милемыз но машинаен кудӟыса ворттылӥсьёс сюлмаськыто, - шуиз Игорь Владимирович. - Лыдпусъёс возьмато: сыӵеос арысь аре йыло. Туэ 3 сюрс адямилэн правоез таламын. Нырысьсэ сюрыкузы, соослы 30 сюрс манет тыриськон сётӥське. Кыкетӥзэ шедьыкузы - 200 сюрс манет. Туннэ 11 муртлы сыӵе штраф лякемын ини. Та пӧлысь 2-сэ суд пытсэт сьӧры келяны медэ. Угось   долгзы лачак, нокытын уг ужало, ваньбурзы ӧвӧл - арест улэ кыскыны номыре.Уждун тырисьтэм кивалтӥсьёслэсь но кылзэс зол юало. Та вакытэ секыт югдур кылдэмын Ижысь ДОСААФ огазеяськонын но Глазовысь огаз предприятиын. Приставъёслы туэ судъёсысь 79 миллион манет тыр 2 сюрс пала ужъёс вуизы. 44,5 миллионэз калыклы берыктэмын ини. Та лыдпус, оло, бадӟымгес луысал. Асьсэос ужасьёс янгышало - сюлмаськонъёсынызы Ужъя кун инспекцие бер вазисько. Ӵемысь огазеяськон банкрот кылемын, ваньбурез тус-тас каремын луэ ини.Ӝыны ар ӵоже 172 миллион манет тыр алиментъёс берыктэмын. 15 сюрс должникъёс туэ кунгож сьӧрын шутэтскыны ӧз быгатэ. Нялтас вераса, туэ сӥзьыл воштӥськонъёс ортчытыны чакламын. Али кунгож сьӧры уд поты, штрафед 10 сюрс манет люкаськемын ке. Азьланяз та лыдпус 30 сюрс манетозь ӝутэмын луоз.Озьы ик приставъёс бадӟым саклык висъяло инкуазез утёнлы. Берлоез бадӟым ужзы герӟаськемын вал Пичи Пурга ёросэн. Суд куриз Вуж Мӧнья, Кечол но Норья муниципал кылдытэтъёсысь 5 жуг-жаг куян интыосты утялтыны. Та ужъёс дыг-мог мынӥзы. Приставъёс шуизы: югдур ӧз воштӥськы ке, муниципал кылдытэтъёслы 50 сюрс манет тыриськон тупатэмын луоз. Озьы кырсь интыос шаплы чылкытатэмын вал. Туэ инкуазен герӟаськем 87 уж йылаз-пумаз вуттэмын.Должникъёс но утялско. Туэ суд 114 адямиез кужмысь ужатыны косӥз, штрафъёссэс дыраз тырымтэысьтызы. Кылсярысь, Ижысь Октябрь ёросысь 13 адями Иж тымет котырысь жуг-жагез бичаз.Ольга Корепанова   